জন্মগ্রহণের পরই পরিচয়পত্র! তা-ও আবার রাজ্য রাজনীতিতে বহু ‘চর্চিত’ আধার কার্ড! সূত্রের খবর, আগামিদিনে এই বন্দোবস্ত করতে চলেছে রাজ্য সরকার।
জন্মের পর থেকে পাঁচ বছর বয়সি শিশুদের আধার প্রক্রিয়ায় নাম নথিভুক্তিকরণের কাজ শুরু হয়েছে অনেক দেরিতে। স্বাভাবিকভাবেই ওই বয়ঃসীমায় আধারে নাম নথিভুক্তিকরণের অগ্রগতি ততটা হয়নি এপর্যন্ত। এবার নতুন প্রক্রিয়ার মাধ্যমে এই বয়ঃসীমার শিশুদের নাম নথিভুক্তিকরণের সিদ্ধান্ত নিল রাজ্য। সরকারি হাসপাতালগুলির আধিকারিকদের একাংশের সূত্রের খবর, এবার থেকে বার্থ সার্টিফিকেটে’র সঙ্গেই আধারে নাম নথিভুক্ত করা হবে সদ্য জন্মানো শিশুর। কলকাতা-সহ রাজ্যের একাধিক জেলার গুরুত্বপূর্ণ হাসপাতালগুলিতে পরিকাঠামো তৈরির কাজ প্রায় সম্পূর্ণ। মাসখানেকের মধ্যেই কাজ পুরোপুরি শুরু করা সম্ভব বলে মনে করা হচ্ছে।
কীভাবে হবে এর কাজ? কর্তাদের একাংশের ব্যাখ্যা, সংশ্লিষ্ট সরকারি হাসপাতালগুলিতে বার্থ সার্টিফিকেট তৈরির ‘ডেস্কে’ই আধারে নাম নথিভুক্তিকরণের সুবিধা রাখা হবে। শিশু জন্মানোর দু’দিন পর্যন্ত সাধারণভাবে হাসপাতালে থাকতে হয়। তার পর বার্থ সার্টিফিকেটের জন্য নাম নথিভুক্তিকরণ করাতে হয় শিশুর পরিবারকে। ওই প্রক্রিয়ার সঙ্গেই ‘ডেস্কে’ থাকা কর্মী আলাদাভাবে আধারে শিশুর নাম নথিভুক্ত করবেন। সাধারণভাবে শিশুর নামকরণ অত দ্রুত হয় না। তাই ‘বেবি-১’, ‘বেবি-২’ নামেই সংশ্লিষ্ট শিশুর নাম নথিভুক্ত হওয়া সম্ভব। পরে শিশুর নামকরণ হলে আরেকটি প্রক্রিয়ার মাধ্যমে আধার কার্ড সংশোধন করাতে পারেন অভিভাবক।
তবে সেক্ষেত্রে শিশুর বাবা অথবা মায়ের আধার নম্বর লাগবে। এর সঙ্গে শিশুর ‘ডিসচার্জ সার্টিফিকেট’ জমা দিলেই নাম নথিভুক্তিকরণ প্রক্রিয়া সম্পূর্ণ হবে। মা অথবা বাবা, কারও আধার কার্ড না থাকলে তখন শিশুর নাম আধারে নথিভুক্ত করা হবে না।
এস এস কে এম, মেডিক্যাল কলেজ, ন্যাশনাল মেডিক্যাল কলেজ, এন আর এস, আর জি করের মতো শহরের প্রথম সারির হাসপাতালগুলিতে ওই বন্দোবস্ত করা হবে। পাশাপাশি, বর্ধমান, উত্তরবঙ্গ, মেদিনীপুর, মালদহ, মুর্শিদাবাদ মেডিক্যাল কলেজেও পাওয়া যাবে ওই সুবিধা। সব মিলিয়ে ৫০টির বেশি সরকারি হাসপাতালে এই প্রক্রিয়া চলবে।
কেন এমন পরিকল্পনা? প্রশাসনের একাংশের ব্যাখ্যা, শিশুদের আধার প্রক্রিয়ার সঙ্গে যুক্ত করার চেষ্টা চলছে অনেকদিন ধরে। কিন্তু তার সাফল্য সন্তুষ্ট হওয়ার মতো নয়। শহরাঞ্চলে যেখানে অঙ্গনওয়াড়ির মতো প্রকল্প নেই, সেখানে এই সমস্যা আরও তীব্র। কলকাতাতেই শিশুদের আধার নথিভুক্তিকরণের হার খুব একটা বেশি নয়। তাই স্বাস্থ্য পরিষেবার সঙ্গে আধার নথিভুক্তিকরণের প্রক্রিয়া সংযুক্ত করলে শিশু জন্মানোর সঙ্গেই তাকে আধারের আওতাভুক্ত করা সম্ভব হবে সহজেই।